Kristín Einarsdóttir: verslunareigandi, Sigurboganum

Sigurboginn var stofnaður 1992. Upphaflega var megináherslan lögð á sölu snyrtivara og fylgihluta, s.s. á töskum og skarti. Í gegnum tíðina hefur verslunin tekið miklum stakkaskiptum og vöruframboð aukist. Í dag getur konan nálgast í versluninni flest það sem hana vanhagar um í snyrtivörum, fatnaði og fylgihlutum. Kristín Einarsdóttir stofnaði Sigurbogann á sínum tíma og hefur rekið verslunina frá upphafi:

„Í litlu fyrirtæki, sem aðeins hefur 3–5 starfsmenn, ýmist í fullu starfi eða hluta, hvílir rekstrarábyrgðin á mér, hvort sem heldur eru fjármál, markaðsmál eða innkaup. Ég var að koma frá París um síðustu mánaðamót eftir að hafa verið þar á innkaupasýningu og var áberandi hversu færri fyrirtæki voru að sýna haust- og vetrarfatnaðinn 2009–10. Einnig voru innkaupaaðilar talsvert mikið færri heldur en undanfarin ár. Greinilegt er að samdrátturinn á sér stað úti um allan heim.

Þessa dagana eru að koma í verslunina vorvörurnar, s.s. peysur, kjólar og skyrtur.

Ég hef farið hægt og rólega í aukningu á fatnaði. Plássið í versluninni er ekki mikið og því þarf að vanda valið geysilega þegar keypt er inn. Ég hef alltaf haft gaman af fallegum fötum og nota einungis innsæi mitt þegar ég vel fötin í búðina. Með mér í innkaupum hef ég alltaf verslunarstjórann minn, Guðbjörgu Hjálmarsdóttur. Hún er mín hægri hönd og reglan er sú hjá okkur að ef að annarri líkar ekki varan, þá er hún ekki keypt inn.

Ég hef alltaf sagt að gæfa mín í rekstri sé hversu heppin ég hafi verið með starfsfólk og svo hef ég verið einstaklega gæfusöm að eignast fjölmarga fasta viðskiptavini. sem hafa fylgt mér í gegnum árin.“

Áður en Kristín fór í eigin verslunarrekstur var hún sölustjóri hjá Klassik sf. sem var umboðsaðili fyrir snyrtivörur, s.s. frá Yves Saint-Laurent, La prairie o.fl. „Einnig sá ég um þjálfun fyrir sölufólk í verslunum í þessum vörumerkjum. Ég þurfti því oft að fara utan á þessum tíma, á ýmis námskeið sem haldin voru á vegum þessara stóru fyrirtækja. Þarna fékk ég frábært tækifæri til að kynnast framleiðslufyrirtækjunum innan frá.“

Kristín á tvo drengi frá fyrra hjónabandi: „Eldri sonurinn er lærður flugmaður og flugkennari. Sá yngri er á þriðja ári í lögfræði í HÍ. Sambýlismaður minn, Kristján, er stjórnunarráðgjafi hjá Capacent. Hann á þrjú börn og barnabörnin eru orðin sjö. Ég reyni eftir fremsta megni að sinna litla ungviðinu þegar tækifæri gefst. Heimsókn í sunnudagaskólann er alltaf mikið tilhlökkunarefni.

Hin síðari ár hef ég fengið tækifæri til að ferðast um óbyggðir Íslands og hef haft ótrúlega gaman af því. Maðurinn minn er mikill golfáhugamaður og sl. sumar ferðuðumst við hringinn með fellihýsið og golfsettin og spiluðum á ótal völlum í ferðinni.

Mér finnst golfíþróttin afskaplega skemmtileg en gamli ungmennafélagsandinn ræður aðallega ríkjum hjá mér. Útivera og hreyfing hentar mér vel og það sameinast vel í golfinu.

Ég hef reyndar fengið ótal tækifæri til að spila á frábærum golfvöllum á Spáni þar sem við eigum skjól. Haust- og vetrarferðir þangað eru alltaf vel þegnar. Í þessum tækniheimi nú til dags er mögulegt að dvelja erlendis nokkrar vikur á ári án þess að detta út úr rekstrinum.

Nafn: Kristín Einarsdóttir

Fæðingarstaður: Reykjavík, 11. desember 1955.

Foreldrar: Kristrún D. Guðmundsdóttir (látin), Einar R. Finnbogason.

Maki: Kristján Kristjánsson.

Börn: Ásgeir Orri 29 ára, Rúnar Ingi 23 ára.

Menntun: Verslunarskóli Íslands, verslunarpróf 1973.

Texti: Hilmar Karlsson. Mynd: Geir Ólafsson.